Predkladacia správa

	Návrh zákona o konkurze a reštrukturalizácii sa predkladá na základe Plánu legislatívnych úloh vlády Slovenskej republiky na rok 2003, v ktorom bola ministrovi spravodlivosti uložená úloha č. 6 na mesiac november. Na základe rozhodnutia podpredsedu vlády Slovenskej republiky a predsedu Legislatívnej rady vlády Slovenskej republiky bol termín predloženia návrhu zákona o konkurze a reštrukturalizácií preložený na 30. jún 2004. Návrh zákona vychádza z legislatívnemu zámeru zákona o úpadku, ktorý schválila vláda Slovenskej republiky uznesením č. 714 zo dňa 16. júla 2003.

Obsahom predloženého návrhu zákona je nová právna úprava konkurzu a reštrukturalizácie, ktorá zohľadňuje osobitosti slovenského právneho, ekonomického a podnikateľského prostredia a rieši problematické otázky v tejto oblasti. 

Medzi ciele novej právnej úpravy patrí zamedzenie straty hodnoty majetku úpadcu v období bezprostredne pred začatím konania a počas konania, zabezpečenie zrýchlenia konania a prijatie opatrení, ktoré stimulujú dotknuté strany urýchlene konať a v konaní postupovať pro-aktívne, naznačenie východísk pre neformálne reštrukturalizácie, ktoré by predstavovali alternatívy formálneho konania pred súdom, zvýšenie štandardov zodpovednosti všetkých strán zúčastnených v konaní, najmä však správcov; zabezpečenie konzistencie cieľov reformy konkurzného práva s právom zabezpečenia záväzkov a koherentnosti celej právnej úpravy, odstránenie alebo prinajmenšom zúženie priestoru pre korupciu a odstránenie doterajšej absencie medzinárodného práva súkromného a procesného v oblasti konkurzu.

Účelom zákona je umožniť kolektívne uspokojenie veriteľov dlžníka, ktorý je v úpadku, a to  speňažením jeho majetku alebo vyriešením jeho majetkových pomerov iným spôsobom prijateľným pre veriteľov, v každom prípade však tak, aby bola miera uspokojenia veriteľov pokiaľ možno čo najväčšia.  

Zákon má zároveň

a) 	nepriamo nabádať k riešeniu majetkových pomerov dlžníka, ktorému hrozí úpadok, iným spôsobom smerujúcim k predchádzaniu úpadku (ako napríklad neformálna reštrukturalizácia),
b)	chrániť všetky osoby, ktoré sú s úpadcom v rozličných právnych vzťahoch spôsobom, ktorý výrazne nezasiahne do ich práv a oprávnených záujmov existujúcich pred úpadkom a súčasne tak, aby táto ochrana zároveň nezasiahla do práv a oprávnených záujmov iných osôb, ktoré majú s úpadcom právne vzťahy,
c)	umožniť úpadcovi, ktorý je fyzickou osobou, zbaviť sa za podmienok stanovených zákonom dlhov. 

Navrhovaná právna úprava nebude mať dopad na štátny rozpočet. Prijatie návrhu nebude mať ekonomický vplyv, environmentálny vplyv a ani vplyv na zamestnanosť. 

Návrh zákona nie je potrebné prerokovať v Rade hospodárskej a sociálnej dohody.
	
Návrh zákona je v súlade s  Ústavou, inými zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná ako aj s právom Európskych spoločenstiev a Európskej únie.